Source: http://sporttim.ro/canotaj/toderita-si-raicovici-dubleaza-aurul-timisoarei-pe-bega
Timestamp: 2019-06-17 08:41:16+00:00

Document:
Toderiţă şi Raicovici dublează aurul Timişoarei pe Bega - sporttim.ro
Începută sub picuri de ploaie, de parcă i-ar fi părut rău că întrecerea e pe sfîrşite, ultima reuniune a Campionatului Naţional de Fond pentru juniori, ce a fost găzduită miercuri şi joi pe apele Begăi, s-a încheiat totuşi scăldată în soare şi cu două medalii de aur în contul canotajului timişorean, mai exact pentru CSS Bega. Aşadar, după cîte două zile de competiţii pentru seniori şi tineret, săptămîna trecută, respectiv pentru crema juvenilă, zilele acestea, caravana naţională a ambarcaţiunilor părăseşte oraşul nostru, dar cu promisiunea fermă de a reveni. Tocmai pentru că a ieşit ca la carte…
Ca rezultate, după ce miercuri Marian Florin Enache, de la CSS Bega, a devenit campion naţional în proba de simplu, cu timpul de 24:13,28, recolta juniorilor galben-albaştrilor a fost dublată joi dimineaţă de tinerii juniori II Răzvan Toderiţă şi Drajan Raicovici, care trăgînd în proba de dublu vîsle a categoriei uşoare, o specialitate timişoreană, s-au impus cu timpul de 25:23,09, devenind campioni ai ţării.
Prin triumful lor, CSS Bega Timişoara s-a aflat pe aceeaşi lungime de undă în ierarhia finală cu CSA Steaua, ai cărei juniori au acumulat în cele două zile tot două medalii de aur, grosul fiind strîns de Liceul Traian Lalescu Orşova, cu 14 triumfuri şi salbe de medalii de aur, pe prima treaptă a podiumului juniorilor mai urcînd şi LPS Constanţa, CSM Călăraşi şi Nicolae Gane Fălticeni. Ca recoltă totală, CSS Bega a acumulat cu juniorii săi două medalii de aur şi două de argint, în vreme ce CSM Timişoara şi-a trecut în palmares 3 de bronz, varietatea probelor cu poziţii pe podium fiind complexă, de la simplu la dublu şi 4 în echipaj…
Răzvan Toderiţă (stînga), aici proaspăt campion național de juniori, cu Drajan Raicovici, de la CSS Bega Timişoara, triumfători pe 12 aprilie 2012 în proba de dublu vîsle a categoriei uşoare, a cîștigat în 2013 la seniori pentru U Timișoara, în pereche cu Ionuț Atofanei
Timişorenii Cosmin Răşcanu şi Flaviu Şoaită, de la CSM, au obţinut locul 3 şi bronzul în aceeaşi probă a juniorilor II, dublu vîsle la categoria uşoară: 28:11,69
Autocarul celor de la Centrul Olimpic Liceul Traian Lalescu va fi cel mai încărcat de… aur: 14 locuri I pentru orşoveni pe Bega!
Juniorii mari ai Orşovei, Cîrgea şi Mariuc, au cîştigat proba de dublu cu un avans de peste o jumătate de minut în faţa celor de la CSM Suceava respectiv CS Mureşul (dreapta)
Medalii şi diplome pentru cei mai buni dintre canotorii juniori ai ţării, remarcaţi miercuri şi joi pe Bega…
Zlatomir Balojin, preşedintele secţiei de canotaj la CSM Timişoara, premiind joi medaliaţi naţionali ai întrecerii de fond
Şi apropo de categoria uşoară, şi apele Begăi au primit din partea juniorilor eticheta „uşoare”, fiind vorba de o terminologie a lumii interne a canotajului, referitoare la densitatea apei, mai abordabilă de către competitori…
Au mai fost însă şi alţi timişoreni căţăraţi joi pe podium, şi anume Cosmin Răşcanu şi Flavius Şoaită, de la celălalt club cu tradiţie în obţinerea de medalii, CSM Timişoara, care au încheiat în 23:11,69, clasîndu-se pe locul III între juniorii II.
După medaliile de toate „calibrele” acaparate de juniorii timişoreni miercuri, joi au mai fost cîteva clasări în imediata vecinătate a podiumului, şi anume tot la categoria uşoară, prin Marius Ungureanu (CSS Bega) la simplu băieţi, locul 4 în 29:12,50, respectiv Cristina Indrea la fete, tot pe 4, în 35:41.33. Un loc patru au obţinut şi băieţii de la CSM Timişoara în proba de 4 rame a juniorilor I, cu timpul de 27:22,90, şi anume Alexandru Iorgovan, Bogdan Oniţă, Bogdan Obreja şi Adrian Stoia.
Acest articol a fost publicat în Canotaj, Exclusiv, Sport juvenil și etichetat cu Alexandru Iorgovan, Bega, canotaj juniori, Cosmin Răşcanu, CSM Timişoara, CSŞ Bega Timişoara, Drajan Raicovici, Flavius Şoaită, Răzvan Toderiţă, sport, Steaua, Traian Lalescu Orşova. Salvează legătura permanentă.

References: CSM 
 CSM 
 CSM 
 CSM 
 CSM 
 CSM 
 CSM